Africa Agri Tech wil landboudruk verligAfrica Agri Tech beloof om vanjaar weer ‘n belewenis vir alle belanghebbendes in die landbou te wees. (Foto: Facebook/Africa Agri Tech) Boere gaan verras word met die nuutste tegnologie en wetenskaplike toepassings in die landbou by Africa Agri Tech (AAT) se jaarlikse konferensie en ekspo. Dié geleentheid word vanaf 14 tot 16 Maart in die SunBet-arena by Time Square in Menlyn Maine in Pretoria aangebied. Belanghebbendes in die landbou sal ook die geleentheid kry om met bedryfsleiers, besluitnemers en boere skouers te skuur en saam te gesels oor hoe plaaslike en internasionale uitdagings bestuur en opgelos kan word. “Besoekers kan uitsien na drie dae van begeestering, nuutskeppings en bande bou, terwyl die bedryf saamkom om die toenemende voordele van tegnologie en wetenskaplike vordering in landbou te verken, plaaslik én internasionaal,” sê Pula Dippenaar, skoudirekteur van Africa Agri Tech. Sy sê landbou in Suidelike Afrika trotseer tans verskeie uitdagings en daarom wil AAT ŉ platform skep waar die positiewe trefkrag van wetenskap, tegnologie en nuutskeppings ontgin kan word. Verskeie kenners in moderne landbou sal voorleggings doen oor uiteenlopende onderwerpe in omvattende konferensiegesprekke. Die sessies word aangebied deur Aki Anastasiou en Gary Alfonso, bekende mediapersoonlikhede. Naas die lesings en uitstallings gaan AAT verskeie ander sessies en aktiwiteite aanbied wat talle bykomende voordele aan uitstallers en besoekers sal bied. Dit sluit ŉ geleentheid in vir vroue in die landbou, ŉ nuutskeppingsuitdaging, voorleggings oor waagkapitaal, ŉ buitelandse handelsaal, landbou-merietetoekennings, middagete in die SA Landbou-heldesaal, sakepasmaats en toegang tot ŉ mediasentrum. Die temas vir die drie dae is onderskeidelik landboutegnologie om produsente te bemagtig, vooruitgang in biotegnologie om Afrika se voedselprobleme op te los en toekomstige kragte met ŉ uitwerking op landbou-ondernemings. Tydens die geleentheid sal boere ook inligting kry oor internasionale handel in landbougoedere, marktoegang en die beste landboupraktyke wêreldwyd. “Die landbou is nie net daarmee gemoeid om by te dra tot voedselsekerheid in Suidelike Afrika nie, maar speel ook ŉ deurslaggewende rol in verskeie ander bedrywe soos tekstiel, drank, leer, mediese aanvullings en ander bedrywe wat van die landbou afhanklik is,” sê Dippenaar. “Die eerste AAT is in 2020 aangebied en was ŉ groot sukses vir uitstallers én besoekers. Gevolglik bou die organiseerders van vanjaar se geleentheid voort op ŉ stewige fondament.”